Iulian Cristea a vorbit liber despre Gigi Becali, fostul său patron, și Dan Șucu, actualul: "Te trezeşti următorul meci pe bancă!"
Iulian Cristea, fundașul central de la Rapid, a vorbit de curând despre actualul său patron, Dan Șucu, cât și despre Gigi Becali, cel pe care l-a avut patron la FCSB.
Jucătorul giuleștenilor i-a comparat pe cei doi finanțatori și a explicat în ce constă filosofia fiecăruia. Iată ce a spus Cristea despre cei doi oameni de afaceri.
"Te trezeşti următorul meci pe bancă!"
"(n.r. Dacă era afectat de ce spunea Gigi Becali) Vă daţi seama că te macină aşa pentru că aveai o evoluţie bună, te trezeşti următorul meci pe bancă, jucai cât de cât ok, la pauza erai scos. Îţi dai seama că te macină, dar te întăresc şi deja te obişnuieşti cu chestia asta.
Te aşteptai în orice moment să fii scos şi din primul 11, şi din timpul meciului să te schimbe", a spus Iulian Cristea, pentru orangesport.ro.
"Aici fiecare îşi face treaba!"
"(n.r. Dacă e mai ok acum, cu un patron precum Dan Şucu, care nu îl critică) Da, din punctul ăsta de vedere e mai multa linişte, aici fiecare îşi face treaba. Vă spun sincer că nici dincolo nu mai are treabă nimeni cu ce declară patronul şi sunt concentraţi şi ei pe ce au de făcut pe teren", a mai spus fundașul Rapidului, conform sursei precizate.
Iulian Cristea a strâns în tricoul FCSB-ului 133 de apariții, 9 goluri și 4 pase decisive. Pentru Rapid, fundașul a bifat până în acest moment 12 jocuri și un singur gol.